Počiatek, Ján, minister dopravy, výstavby a regionálneho rozvoja SR (2015-01-29):
Ďakujem za slovo. Vážené dámy, vážení páni, vážená pani poslankyňa, som si istý, že 15,5 kilometra dlhý úsek betónovej cesty I/65, ktorá spája Turčianske Teplice s Príbovcami, pozná každý vodič nielen z blízkeho, ale aj širšieho okolia. Uvedená stavba vedie cez katastrálne územia až siedmich sídiel Žilinského kraja, ktorými sú Turčianske Teplice, Turčiansky Michal, Mošovce, Laskár, Karlová, Daňová a Príbovce. Stav tejto vozovky sa každým rokom rapídne zhoršuje, keďže ide o cestu cementobetónového nevyhovujúceho a značne poškodeného krytu, ktorá bola vybudovaná v rokoch 1962 až 1969. V predmetnom úseku cesty sa nachádza päť mostov v nevyhovujúcom stavebnotechnickom stave a sedem úrovňových križovatiek. Rekonštrukciou mostov musí byť dosiahnutá požadovaná únosnosť v zmysle platnej legislatívy, predĺžená životnosť mostov a vyhovujúci stavebnotechnický stav. Rozsah rekonštrukcie mostov je potrebné navrhnúť na základe diagnostiky mostov a statických prepočtov zaťažiteľnosti mostnej konštrukcie. Je tu potrebné zrekonštruovať odvodnenie, ktoré je miestami nefunkčné, čo sa prejavuje presakovaním vody pod panely. Projektant stavby vykoná bezpečnostný audit, v ktorom vyhodnotí bezpečnostné riziká jestvujúceho stavu komunikácie v súlade so smernicou Európskeho parlamentu a Rady EÚ 96/2008. Účelom a cieľom rekonštrukcie stavby bude zlepšenie stavebnotechnického stavu cesty I. triedy, vybraných mostných objektov a zvýšenie priechodnosti križovatiek. Výsledný návrh spôsobu rekonštrukcie cesty I/65 v úseku Turčianske Teplice – Príbovce bude navrhnutý projektantom na základe diagnostiky, posúdenia skutočného stavebnotechnického stavu vozovky po vyhodnotení podrobného inžinierskogeologického a hydrogeologického prieskumu. Po ukončení stavby očakávame odľahčenie dopravného zaťaženia na existujúcej cestnej sieti, zvýšenie bezpečnosti účastníkov premávky, zlepšenie plynulosti dopravy, skvalitnenie životného prostredia v okolí existujúcej cesty, zvýšenie kapacity dopravného systému vzhľadom na prekročenie normovanej kapacity existujúceho dopravného systému, rýchlejší rozvoj regiónu a zlepšenie dostupnosti jednotlivých častí Slovenska. Prekládky inžinierskych sietí a ich rozsah potrebný pre realizáciu predmetnej stavby určí projektant na základe preverenia u správcov sietí, technické riešenia vyvolaných investícií inžinierskych sietí budú s jednotlivými správcami prerokované. Zoznam objektov stavby bude vyplývať zo spracovanej projektovej dokumentácie. V priebehu roku 2014 prebehlo verejné obstarávanie na dodávateľa na vypracovanie dokumentácie aj pre stavebný zámer, dokumentácie pre stavebné povolenie, dokumentácie na ponuku, výkonu autorského dozoru a vytyčovacie práce pre uvedenú stavbu. Zmluva s víťazným uchádzačom, spoločnosťou Valbek, s. r. o., ktorá bola podpísaná 13. augusta 2014, bola zverejnená 19. augusta 2014 a nasledujúci deň nadobudla účinnosť. Na základe odovzdanej dokumentácie pre stavebný zámer a dokumentácie pre stavebné povolenie bude v priebehu marca 2015 požiadané o vydanie stavebného povolenia pre projekt rekonštrukcie cesty I/65 v úseku Turčianske Teplice – Príbovce, po získaní stavebného povolenia bude vypracovaná dokumentácia na ponuku. Pre projekt sa zároveň spracovala Štúdia realizovateľnosti, ktorá je nevyhnutná pre možnosť financovania projektu z nového operačného programu Integrovaná infraštruktúra, v platnosti v rokoch 2014 až 2020. Zmluva s dodávateľom Štúdie realizovateľnosti spoločnosťou Amberg Engineering Slovakia bola podpísaná 19. decembra 2014 a v centrálnom registri zmlúv zverejnená 23. decembra 2014. Štúdia realizovateľnosti sa spracováva na celý koridor R3 Martin – Šášovské Podhradie, a preto jej výsledky bude možné aplikovať aj pre projekt I/65 Turčianske Teplice – Príbovce. Na základe výsledku zo Štúdie realizovateľnosti je Slovenská správa ciest pripravená bezodkladne vyhlásiť verejné obstarávanie na zhotoviteľa stavebných prác, pričom plánované začatie realizácie projektu je koncom roku 2015 a projekt bude financovaný, ako som už spomenul, z operačného programu Integrovaná infraštruktúra, ktorý už bol schválený Európskou komisiou v októbri 2014 v prípade, že Štúdia realizovateľnosti na to dá zelenú. Ďakujem za slovo, skončil som.